Vaduz is die hoofstad van Liechtenstein, die setel van owerhede en die parlement (Landtag) en huisves sedert die jaar 1939 ook die vorstelike hof van Liechtenstein. Vaduz is aan die oostelike Rynoewer aan die voet van die Drie-Susters-bergmassief (Duits: Dreischwesternmassiv) net oos van die grens tot Switserland geleë. Die voormalige boeredorp, wat oorspronklik vir sy eersterangse wyn bekend gestaan het, is vandag 'n besige administratiewe sentrum met 'n uitgebreide banke- en dienstesektor.
In 1712 het die graafskap Vaduz 'n besitting van prins Johann Adam van Liechtenstein geword. Die gebied is deur keiser Karel VI in 1719 met die gebied Schellenberg tot die Ryksvorstedom Liechtenstein verenig. Vaduz het as sy hoofstad gedien.